b'\n_START_ARTICLE_\nOt\xc5\xa1akov\n_START_PARAGRAPH_\nOt\xc5\xa1akov, my\xc3\xb6s Ot\xc5\xa1akiv (ukr. \xd0\x9e\xd1\x87\xd0\xb0\xd0\xba\xd1\x96\xd0\xb2, ven. \xd0\x9e\xd1\x87\xd0\xb0\xd0\xba\xd0\xbe\xd0\xb2, krimintataariksi \xc3\x96z\xc3\xbc, romaniaksi Oceacov sek\xc3\xa4 Vozia ja Alektor (kreik. \xe1\xbc\x88\xce\xbb\xce\xad\xce\xba\xcf\x84\xce\xbf\xcf\x81\xce\xbf\xcf\x82) on pieni kaupunki Ukrainassa Mykolajivin alueella. Se on Ot\xc5\xa1akovin alueen hallinnollinen keskus mutta ei kuulu alueeseen, ja se on m\xc3\xa4\xc3\xa4ritelty alueellisesti merkitt\xc3\xa4v\xc3\xa4ksi kaupungiksi. Vuonna 2015 kaupungin v\xc3\xa4kiluku oli 14\xc2\xa0491, eik\xc3\xa4 se siten ole sadassa vuodessa muuttunut, sill\xc3\xa4 vuonna 1911 v\xc3\xa4kiluku oli 14\xc2\xa0300._NEWLINE_Ot\xc5\xa1akov on Mustanmeren rannalla, Dneprin limaanin pohjoispuolella, vastap\xc3\xa4\xc3\xa4t\xc3\xa4 Kinburnia. Siell\xc3\xa4 on v\xc3\xa4h\xc3\xa4ist\xc3\xa4 teollisuutta, ja kauppa kadotti aikoinaan merkityksens\xc3\xa4 Odessan perustamisen j\xc3\xa4lkeen. Ot\xc5\xa1akovin paikalla on ollut kreikkalainen kaupunki Alektor. Krimin tataarien kaani Mengli Girei rakensi sinne 1492 Kara-kerman I. Ozy-kale nimisen linnoituksen. My\xc3\xb6hemmin siit\xc3\xa4 tuli t\xc3\xa4rke\xc3\xa4 turkkilaisvallan kaupunki. Ven\xc3\xa4l\xc3\xa4iset valloittivat sen 1737, mutta se luovutettiin 1739 takaisin Turkille. Vuonna 1788 Grigori Potjomkin valloitti Ot\xc5\xa1akovin v\xc3\xa4kirynn\xc3\xa4k\xc3\xb6ll\xc3\xa4. Vuonna 1855 liittoutuneitten valtojen laivasto pommitti sit\xc3\xa4._NEWLINE_Pyh\xc3\xa4n Nikolain kirkko on aikoinaan ollut moskeija. Se muutettiin kirkoksi 1804 ja ulkoasu muutettiin 1842 uusven\xc3\xa4l\xc3\xa4isen tyylin mukaiseksi.'